Document ID: /roh_data/filtered/fineweb-2-filterrobots_roh.jsonl.gz/4580

Grischun Central - Senda enferrada Piz Mitgel è serrada
La senda enferrada verticala vers il Piz Mitgel a Savognin è serrada. Sco quai ch’il guid da muntogna Geni Ballat ha ditg, haja el constatà ina fessa en la muntogna che vegnia adina pli gronda. I saja da quintar che plirs milli meters cubics grip pudessan sa distatgar e destruir la senda enferrada.
Pervi dal privel memia grond per ils alpinists resta la senda enferrada probabel serrada l’entira stad, magari era per plirs onns. La ruta alternativa vers il Piz Mitgel, la senda diagonala e la senda finala, restan vinavant avertas.